sukhrobnurali/uzbek-legal-corpus huggingface dataset:
MAKKAJOʻXORI DONIGA ERKIN NARXLAR JORIY ETISh TOʻGʻRISIDA
(resolution, 2021-02-22)

Makkajoʻxori yetishtirish hajmlarini koʻpaytirish uchun sharoitlar yaratish, щuningdek, jamoa va davlat xoʻjaliklari, ijarachi jamoalar va fermer xoʻjaliklarining sanoat mahsuloti, yoqilgʻi, elektr energiyasi sotib olish, transport xarajatlarini va boshqa sarflarini qisman qoplash maqsadida Vazirlar Mahkamasi qaror qiladi: 1. Oʻzbekiston Respublikasi Moliya vazirligi, Qishloq xoʻjaligi vazirligi va “Oʻzdonmahsulot” konsernining 1992-yil hosilidan makkajoʻxori doniga shartnomaviy (erkin) xarid narxlari joriy etish haqidagi takliflari qabul qilinsin. 2. Oʻzbekiston Respublikasi Prezidenti huzuridagi Vazirlar Mahkamasining 1992-yil 9-yanvardagi 4-son va 1992-yil 21-yanvardagi 23-son qarorlarining makkajoʻxori doniga cheklangan xarid narxlari belgilash haqidagi qismi oʻz kuchini yoʻqotgan deb hisoblansin.
1992-YIL 1 SENTYABRDAN NAFAQALAR, STIPENDIYALAR HAMDA BUDJET HISOBIDAGI TAShKILOTLAR XODIMLARINING ISh HAQI MIQDORLARINI OShIRISh TOʻGʻRISIDA
(decree, 2020-09-28)

Oʻzbekiston Respublikasi mustaqilligining bir yilligi bayram qilinishi munosabati bilan: 1. Respublika hududida ish haqi va mehnat nafaqasining eng oz miqdori oyiga 1250 soʻm qilib belgilansin. 1992-yil 1-sentabrdan boshlab fuqarolar ish stajining oz-koʻpligiga va xizmatlariga qarab mehnat nafaqalarining tabaqalashtirilgan miqdorlari joriy etilib, bunda mazkur Farmonda belgilangan eng oz miqdor asos qilib olinsin. 2. Ulugʻ Vatan urushining qatnashchilari va nogironlariga eng oz miqdor 1600 soʻm boʻlishidan kelib chiqib, nafaqalar miqdori belgilansin, bunda Ulugʻ Vatan urushi III guruh nogironlari nafaqalarining miqdori eng oz ish haqi darajasigacha yetkazilsin. 3. Budjet hisobidagi muassasalar va tashkilotlar xodimlarining ish haqi 25 foiz oshirilsin. 4. Fuqarolarning soliq olinmaydigan daromadlarining eng past darajasi oyiga 1250 soʻm miqdorida belgilansin. Mehnatkashlar barcha toifalarining oʻrtacha ish haqi umuman oshirilishini hisobga olib, oyiga 5250 soʻmgacha boʻlgan ish haqidan olinadigan daromad soligʻining eng kam miqdori (12%) belgilansin. 5. Oliy oʻquv yurtlari talabalarining stipendiyalari, texnikumlar hamda kiyim-bosh va ovqat bilan taʼminlanmaydigan hunar-texnika bilim yurtlari oʻquvchilarining stipendiyalari 1,5 baravar koʻpaytirilsin, bunda imtiyozli ovqatlanish uchun har oylik qoʻshimcha toʻlovlarning avvalgi miqdorlari bekor qilinsin. Talabalarning oshxonalari va bufetlarida tushlik ovqatlar qiymatidan 50 foizli chegirmalar saqlab qolinsin. 6. Respublika vazirliklari, idoralari, uyushmalari, konsernlari, korxonalari va xoʻjaliklari mehnat unumdorligini va ishlab chiqarish (ishlar va xizmatlar)ning hajmlarini tegishli darajada oshirishni taʼminlagan taqdirda ushbu Farmonda belgilangan eng oz miqdorni hisobga olib, ishlovchilarning maoshini yanada oshirsinlar. 7. Oʻzbekiston Respublikasi Prezidentining 1992-yil 27-iyunda 433-son Farmoni 4, 5, 6-bandlari va 3-bandining imtiyozli ovqatlanish uchun oylik qoʻshimcha haq toʻlash toʻgʻrisidagi qismi oʻz kuchini yoʻqotgan deb hisoblansin. 8. Oʻzbekiston Respublikasi Prezidenti huzuridagi Vazirlar Mahkamasi bir hafta muddat ichida ushbu Farmonni roʻyobga chiqarishga oid tashkiliy chora-tadbirlarni koʻzda tutuvchi qaror qabul qilsin. 9. Farmonning bajarilishini nazorat qilish Oʻzbekiston Respublikasi Prezidenti huzuridagi Vazirlar Mahkamasining zimmasiga yuklansin.
OʻZBEKISTON OʻQUV YuRTLARIDA HAR YILI 1 SENTYABRDA “MUSTAQILLIK KUNI”NI OʻTKAZISh TOʻGʻRISIDA
(decree, 1992-08-22)

Davlatimiz tarixida yangi sahifa ochuvchi Oʻzbekiston Respublikasining Mustaqillik kuni bayram qilinishi munosabati bilan va uning yoshlarni maʼnaviy kamol toptirishda juda katta tarbiyaviy ahamiyatga ega ekanligini nazarda tutib, oʻquv yurtlari jamoalarining istaklarini qondirib: 1. Har yili 1-sentabrda barcha maktablarda, hunar-texnika bilim yurtlarida, oʻrta maxsus va oliy oʻquv yurtlarida “Mustaqillik kuni” mavzuida maxsus mashgʻulotlar, darslar, maʼruzalar, tantanali yigʻilishlar va uchrashuvlar oʻtkazilsin. 2. Oʻz qaramogʻida oʻquv yurtlari boʻlgan vazirliklar va idoralar, hokimiyatlar: — turli shakllardagi, ijodiy izlanish va bayram vaziyati ruhidagi mashgʻulotlar va tadbirlarni oʻtkazishga oid zarur tashkiliy tadbirlar qabul qilsinlar; — Oʻzbekiston hayotining barcha sohalarida roʻy berayotgan tub oʻzgarishlardan oʻquvchilar va talabalar keng xabardor qilinishini taʼminlasinlar, uning erkin va demokratik rivojlanish istiqbollarini ochib berib, yoshlarni yuksak vatanparvarlik va oʻz Vataniga sadoqat ruhida tarbiyalasinlar; — oʻquv yurtlarida Mustaqillik kunini bayram qilishda yoshlarning ijodiy qobiliyatlarini ochishga koʻmaklashuvchi hamda bir xillik va rasmiyatchilikni istisno qiluvchi turli tanlovlar, ijodiy bellashuvlar, ommaviy sport musobaqalari, koʻriklar, badiiy jamoalarning tomoshalari va boshqa tadbirlar oʻtkazsinlar. 3. Qoraqalpogʻiston Respublikasi Vazirlar Kengashi, viloyatlar va Toshkent shahri hokimiyatlari oʻquv yurtlarida “Mustaqillik kuni”ga tayyorgarlik koʻrish va uni oʻtkazish chogʻida unda respublika oqsoqollari, deputatlari, fan, madaniyat va sanʼat arboblarini, ijodiy va boshqa jamoat tashkilotlarining vakillarini, korxonalar va muassasalarning rahbarlarini qatnashishga keng jalb qilsinlar.
OʻZBEKISTON RESPUBLIKASI FUQAROLARI VA ChET ELLIKLAR UChUN ChET EL PASPORTLARI VA BOShQA KELISh-KETISh HUJJATLARINI RASMIYLAShTIRIShGA DOIR KONSULLIK XIZMATLARIGA HAQ TOʻLASh TOʻGʻRISIDA
(resolution, 2022-07-22)

Vazirlar Mahkamasi qaror qiladi: 1. Oʻzbekiston Respublikasi Tashqi ishlar vazirligi va Moliya vazirligining 1992-yil 1-sentabrdan boshlab Oʻzbekiston Respublikasi fuqarolari va xorijiylar uchun kelish-ketish hujjatlarini rasmiylashtirish boʻyicha konsullik xizmatlariga haq toʻlashning yangi tariflarini joriy etish haqidagi taklifi qabul qilinsin. 2. Belgilansinki, Oʻzbekiston Respublikasi Tashqi ishlar vazirligi tomonidan koʻrsatiladigan barcha xizmat turlaridan tushadigan mablagʻlardan Vazirlik tomonidan oʻz moddiy-texnika bazasini rivojlantirish, mijozlar, inventar va idoraviy ashyolar sotib olish, joriy va asosli tuzatish, shuningdek, konsullik xizmatini mustahkamlash maqsadida foydalaniladi. 3. Xodimlari chet el xizmat safariga yuboriladigan budjet tashkilotlari ularning ketish hujjatlarini rasmiylashtirish boʻyicha xizmatlarga haq toʻlashdan ozod qilinsin. 4. Oʻzbekiston Respublikasi Tashqi ishlar vazirligiga va Moliya vazirligiga kelgusida zarur hollarda konsullik yigʻimlari va xizmatlari tarifiga oʻzgartishlar kiritishga ruxsat etilsin. 5. Mazkur qarorning amalda joriy etilishi bilan Oʻzbekiston Respublikasi Prezidenti huzuridagi Vazirlar Mahkamasining 1991-yil 15-apreldagi 98-son qarori oʻz kuchini yoʻqotgan deb hisoblansin.
QAND-ShAKARGA ULGURJI NARXLAR BELGILASh TOʻGʻRISIDA
(resolution, 1993-02-08)

Respublikaga qand-shakar turli darajadagi shartnomaviy narxlarda keltirilayotganligi munosabati bilan Vazirlar Mahkamasi qaror qiladi: 1. Sanoatda qayta ishlash uchun foydalaniladigan qand-shakarning cheklangan ulgurji narxlari 1992-yil 20-avgustdan boshlab 1 kilogrammi uchun 80 soʻm miqdorida belgilansin. Oʻzbekiston Respublikasi Moliya vazirligi sanoatda qayta ishlash uchun yetkazib beriladigan qand-shakarning ulgurji narxlarini, uni sotib olishning amalda vujudga kelayotgan narxlarini hisobga olgan holda, har oyda qayta koʻrib chiqsin va tasdiqlasin. 2. Oʻzbekiston Respublikasi Moliya vazirligi: narxlar qayta koʻrib chiqilayotganda paydo boʻladigan farqlarning oʻrnini toʻldirish yuzasidan savdo tashkilotlari bilan hisob-kitob qilish tartibini oʻrnatsin; ulgurji narxlar preyskurantlarini manfaatdor vazirliklar, idoralar, korxonalar va tashkilotlarga oʻz vaqtida yetkazsin.
UY-JOYLAR XUSUSIYLAShTIRILIShI MUNOSABATI BILAN AHOLINING KAM TAʼMINLANGAN TABAQALARINI IJTIMOIY HIMOYALAShGA OID QOʻShIMChA TADBIRLAR TOʻGʻRISIDA
(decree, 2021-04-30)

Bozor munosabatlariga oʻtish sharoitida uy-joylarni xususiylashtirish bilan bogʻliq aholining kam taʼminlangan tabaqalarini ijtimoiy himoyalashni taʼminlash maqsadida: 1. Fuqarolar yashab turgan (doimiy yashash joyi boʻyicha roʻyxatga olingan) kvartiralar (xonalar) va alohida uylar ular qaysi idoraga qarashli ekanligidan qatʼi nazar ular: — halok boʻlgan harbiy xizmatchilarning oilalariga; — baynalminal jangchi nogironlari boʻlgan oilalarga; — I guruh koʻzi ojiz nogironlari boʻlgan oilalarga; — 18 yoshgacha 7 va undan ortiq farzandlari boʻlgan koʻp bolali oilalarga; — farzand qilib olingan va vasiylikka olingan ota-onasiz yetim bolalarga; — uch va undan ortiq mehnatga yaroqsiz oila aʼzolari boʻlgan boquvchisini yoʻqotgan oilalarga; — ishlamaydigan I va II guruh nogironlariga; — 1930—1950-yillarda qatagʻon qilingan va hozirgi vaqtda oqlangan kishilari boʻlgan oilalarga; — Chernobil halokati oqibatlarini tugatishda ishtirok etgan aʼzolari boʻlgan oilalarga bepul shaxsiy (hissador) mulk qilib berilsin. 2. Oʻzbekiston Respublikasi Prezidenti huzuridagi Vazirlar Mahkamasi ikki hafta muddat ichida ushbu Farmon roʻyobga chiqarilishini taʼminlovchi qaror qabul qilsin.
AHOLIGA SOTILADIGAN YoQILGʻI, ENERGIYA VA KOʻRSATILADIGAN XIZMATLAR ChAKANA NARXLARI HAMDA TARIFLARINI QAYTA KOʻRIB ChIQISh TOʻGʻRISIDA
(resolution, 2021-02-22)

Aholiga sotiladigan yoqilgʻi, energiyani ishlab chiqarish va koʻrsatiladigan xizmatlar xarajatlarining qimmatlashganligi munosabati bilan hamda xalq xoʻjaligi tarmoqlarining barqaror ishlashini taʼminlash maqsadida Vazirlar Mahkamasi qaror qiladi: 1. 1992-yilning 17-avgustidan boshlab aholiga sotiladigan yoqilgʻi, energiyaning, suv bilan taʼminlash va kanalizatsiya xizmatlari koʻrsatishning davlat chakana narxlari va tariflarini oshirishning cheklangan miqdorlari ilovaga muvofiq belgilansin. Oʻzbekiston Respublikasi Moliya vazirligi, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari oʻz huquq doiralariga muvofiq yoqilgʻi, energiya va koʻrsatiladigan xizmatlarning yangi chakana narxlari va tariflarini tasdiqlasinlar hamda 1992-yilning 17-avgustidan boshlab joriy etsinlar, preyskurantlarni barcha manfaatdor vazirliklar, idoralar, korxonalar va tashkilotlarga oʻz vaqtida yetkazishni taʼminlasinlar. Qoraqalpogʻiston Respublikasi Vazirlar Kengashiga, viloyatlar va Toshkent shahar hokimliklariga aholiga koʻrsatiladigan sanitariya-tozalash xizmati tariflarining cheklangan miqdorlarini tasdiqlash huquqi berilsin. 2. Gaz-ballonli avtomobillar uchun suyultirilgan uglevodorodli yoqilgʻi gaz boʻyicha shartnomaviy (erkin) narxlarga oʻtish amalga oshirilsin. 3. “Oʻzbeksavdo” davlat-aksionerlik uyushmasi, Oʻzbekbirlashuv, vazirliklar hamda idoralarning ishchilar taʼminoti boshqarmalari va ishchilar taʼminoti boʻlimlari, chakana narxlarni oshirish koeffitsiyentidan kelib chiqqan holda, 1992-yilning 17-avgustigacha boʻlgan holati boʻyicha qolgan koʻmirni ilovaga muvofiq qayta baholab chiqsinlar. 4. Yuqorida koʻrsatilgan tovarlar va xizmatlar guruhiga Vazirlar Mahkamasining 1992-yil 9-yanvardagi 4-son qarori bilan tasdiqlangan chakana narxlar darajasini oshirishning cheklangan narxlari bekor qilinsin. 5. Mazkur qarorning bajarilishini nazorat qilish Bosh vazir oʻrinbosarlari zimmasiga yuklatilsin.
KOʻRSATILGAN XIZMATLAR UChUN BOJ YIGʻIMLARI OLIShNI TARTIBGA SOLISh TOʻGʻRISIDA
(resolution, 1999-04-30)

Vazirlar Mahkamasi qaror qiladi: 1. Oʻzbekiston Respublikasi Bojona qoʻmitasi va Moliya vazirligining koʻrsatilgan xizmatlar uchun olinadigan boj yigʻimlarining yangi stavkalarini ilovaga muvofiq belgilash haqidagi taklifi qabul qilinsin. 2. Bundan keyin Oʻzbekiston Respublikasi Bojxona qoʻmitasi va Moliya vazirligiga tovarlar va xizmatlar koʻrsatish narxlarining indeksatsiyasini hisobga olgan holda stavkalarni birgalikda belgilash huquqi berilsin.
MILLIY XAVFSIZLIK XIZMATI ORGANLARINING OFITSERLAR TARKIBIDAGI SHAXSLARIGA, MUDDATDAN TASHQARI XIZMATDAGI PRAPORSHIKLARGA, MICHMANLAR VA HARBIY XIZMATCHILARGA XIZMAT UY-JOY BINOLARI BERISH TOʻFRISIDA
(resolution, 1992-08-06)

Milliy xavfsizlik xizmati organlari xodimlarining ijtimoiy himoyalanganligini yaxshilash va uy-joy maydonlarini taqsimlashni tartibga solish maqsadida Vazirlar Mahkamasi qaror qiladi: 1. Oʻzbekiston Respublikasi Milliy xavfsizlik xizmati organlarining ofitserlar tarkibidagi shaxslariga, muddatdan tashqari xizmatdagi praporshiklarga, michmanlar va harbiy xizmatchilarga ularning egallab kelgan uy-joy maydonlari xizmat joyini oʻzgartirganlarida band qilib qoʻyiladi, yangi xizmat joyida xizmat uy-joy binolari beriladi. 2. Milliy xavfsizlik xizmatiga, uning joylardagi organlariga va harbiy qismlariga ularning xodimlari boʻshatgan uy-joy maydonini, uy-joy fondining idoraviy mansubligidan qatʼi nazar, egallash huquqi berilsin.
PASPORT BOʻLINMALARI VA MANZIL-MAʼLUMOT BERISh BYuROLARI TOMONIDAN KOʻRSATILADIGAN XIZMATLAR UChUN TARIF STAVKALARINI OʻZGARTISh TOʻGʻRISIDA
(resolution, 1994-11-03)

“Oʻzbekiston Respublikasining davlat mustaqilligi asoslari toʻgʻrisidagi Qonunga muvofiq va yangi iqtisodiy munosabatlarga oʻtilishi sababli Vazirlar Mahkamasi qaror qiladi: 1. Pasport boʻlinmalari va manzil-maʼlumot berish byurolari tomonidan koʻrsatiladigan xizmatlar uchun fuqarolar, korxonalar, tashkilotlar va muassasalardan olinadigan tarif stavkalari tasdiqlansin (ilova qilinmoqda). 2. Belgilansinki, SSSR Ministrlar Sovetining 1974-yil 28-avgustdagi 677-son qarorining pasport boʻlinmalari va manzil-maʼlumot berish byurolari tomonidan koʻrsatiladigan xizmatlar uchun olinadigan tarif stavkalarining miqdorini belgilash qismi qoʻllanilmaydi.
OʻZBEKISTON RESPUBLIKASI PREZIDENTI HUZURIDAGI VAZIRLAR MAXKAMASINING “OʻZBEKISTON RESPUBLIKASI MOLIYA VAZIRLIGINING TUZILISHI TOʻGʻRISIDA” 1992-YIL 11-FEVRALDAGI 59-SON QARORIGA QOʻSHIMCHALAR KIRITISH TOʻGʻRISIDA
(resolution, 2017-04-03)

Vazirlar Mahkamasi qaror qiladi: 1. Koʻrsatilgan qarorning muqaddimasi quyidagi tahrirda bayon qilinsin: “Kelishilgan moliya, soliq, valyuta va narx siyosatini oʻtkazishni taʼminlash, moliya tizimini mustahkamlash, budjet mablagʻlaridan, valyuta resurslaridan maqsadli foydalanish va narxlar ustidan nazoratning taʼsirini oshirish, shuningdek, Oʻzbekiston Respublikasi Prezidentining “Oʻzbekiston Respublikasida moliya boshqaruvi organlarining tashkiliy tuzilishini va narx belgilash tizimini takomillashtirish toʻgʻrisida”gi Farmoniga muvofiq”, undan keyin matn boʻyicha davom etadi. 2. 1-bandning toʻqqizinchi xatboshi quyidagi tahrirda berilsin: “moliya-valyuta siyosatining asosiy qoidalarini shakllantirish, respublikaning valyuta rejasini (toʻlov balansini) tuzish va ijro qilish, valyuta resurslarini koʻpaytirish boʻyicha takliflar ishlab chiqish, ularni oqilona taqsimlash va ulardan samarali foydalanish ustidan nazorat oʻrnatish”. 3. Oʻzbekiston Respublikasi Moliya vazirligiga valyuta rejasini tuzish va bajarish, valyuta resurslarining sarflanishini nazorat qilish vazifalari yuklatilganligi va ushbu maqsadlar uchun maxsus tarkibiy boʻlinmalar tuzish zarurligi munosabati bilan respublika moliya organlari xodimlarining cheklangan soni 50 kishiga, shu jumladan, Moliya vazirligi markaziy apparati xodimlarining soni 20 kishiga koʻpaytirilsin. 4. Oʻzbekiston Respublikasi Moliya vazirligi moliya organlarining tuzilgan tarkibiy boʻlinmalarini yuqori malakali mutaxassislar bilan toʻldirsin.
OʻZBEKISTON MUSTAQILLIGINING 1 YILLIGI BAYRAM QILINIShI MUNOSABATI BILAN RESPUBLIKANING IJODKOR VA TIBBIYOT XODIMLARIGA IMTIYOZLAR BERISh TOʻGʻRISIDA
(decree, 2020-09-28)

Respublikaning ijodkor va tibbiyot xodimlarini ijtimoiy muhofaza qilishni kuchaytirish, moddiy va maishiy sharoitlarini yanada yaxshilash maqsadida va ularning Oʻzbekistonni ijtimoiy-iqtisodiy rivojlantirishga qoʻshgan hissasini eʼtiborga olib: 1. Oʻzbekiston Respublikasi Prezidentining “Barcha turdagi maktablarning oʻqituvchilariga, bolalar uylarining tarbiyachilariga qoʻshimcha imtiyozlar berish, yuqori sinf oʻqituvchilarining ish haqini oshirish toʻgʻrisida” 1990-yil 13-noyabrida chiqargan Farmonining quyidagi qismlari respublikaning ijodkor va tibbiyot xodimlariga xam tatbiq etilsin: ular yashab turgan davlat va idoralarga qarashli uylar va xonalar shaxsiy mulk qilib bepul topshirilsin; yer uchastkalari va yakka tartibdagi qurilishga sotib olish uchun binokorlik materiallar birinchi navbatda ajratib berilsin. Ushbu Farmon 1-bandining amal qilishi mehnat faoliyatining mazkur sohalarida kamida 10 yil uzluksiz ish stajiga ega boʻlgan yuqorida aytib oʻtilgan toifadagi xodimlar jumlasiga kiruvchi nafaqaxoʻrlarga ham tatbiq etilsin. 2. Oʻzbekiston Respublikasi Prezidenti huzuridagi Vazirlar Mahkamasi bir hafta muddat ichida ushbu Farmonni roʻyobga chiqarish yuzasidan tashkiliy chora-tadbirlar toʻgʻrisidagi qaror loyihasini tayyorlasin. 3. Ushbu Farmon 1992-yilning 1-avgustidan kuchga kiradi.
OʻZBEKISTON RESPUBLIKASI IChKI IShLAR VAZIRLIGI HUZURIDAGI TOVAR-MODDIY BOYLIKLARNI OLIB KETIShNI NAZORAT QILUVChI DAVLAT INSPEKSIYASI BOSh BOShQARMASINING MAXSUS JAMFARMASINI TUZISh TOʻGʻRISIDA
(resolution, 2022-07-22)

Tovar-moddiy boyliklarni olib ketishni nazorat qiluvchi Davlat inspeksiyasi bosh boshqarmasining moddiy-texnika negizini rivojlantirish va xizmat xodimlariga moddiy yordam koʻrsatish maqsadida Vazirlar Mahkamasi qaror qiladi: 1. Oʻzbekiston Respublikasi Ichki ishlar vazirligining tovar moddiy boyliklarni olib ketishni nazorat qiluvchi Davlat inspeksiyasi bosh boshqarmasining maxsus jamgʻarmasini tuzish va uning maxsus hisobiga asosli va toʻgʻri musodara qilingan tovar-moddiy boyliklar summasining 15 foizini (ular toʻliq sotilgan va budjetga tegishli toʻlovlar oʻtkazilgan taqdirda) koʻchirish toʻgʻrisidagi taklifi qabul qilinsin. 2. Oʻzbekiston Respublikasi Ichki ishlar vazirligi Oʻzbekiston Respublikasi Moliya vazirligi va Oʻzbekiston Respublikasi Vazirlar Mahkamasi huzuridagi Davlat soliq bosh boshqarmasi bilan birgalikda koʻrsatilgan jamgʻarmani tuzish va undan foydalanish tartibi toʻgʻrisidagi Nizomni 10 kun muddat ichida ishlab chiqsin va tasdiqlasin.
“OʻZBEKTURIZM” MILLIY KOMPANIYASINI TAShKIL QILISh TOʻGʻRISIDA
(decree, 2016-12-12)

Oʻzbekistonda jahon meʼyorlariga muvofiq keladigan sayyohlik tizimini vujudga keltirish, bu sohani boshqarishni takomillashtirish, uning iqtisodiy samaradorligini oshirish maqsadida, shuningdek sobiq Ittifoqqa boʻysunuvchi turistik korxonalar va muassasalar respublikaning huquqiy tasarrufiga oʻtganligi munosabati bilan: 1. Oʻzbekistonda Kasaba uyushmalari Federatsiyasi Kengashi turizm va ekskursiyalar Respublika Kengashining, “Sputnik” Xalqaro yoshlar turizmi Byurosining “Intur-Toj” qoʻshma korxonasining, respublika xoʻjalik hisobidagi “Sayyohintur” birlashmasining sobiq SSSR Davlat chet el turizmi komiteti korxonalarining shular negizida “Oʻzbekturizm” Milliy kompaniyasini tashkil etish toʻgʻrisidagi taklifi qabul qilinsin. 2. Quyidagilar “Oʻzbekturizm” faoliyatining bosh vazifalari va yoʻnalishlari etib belgilansin: turizm sohasida respublikaning yagona siyosatini amalga oshirish; turizmning xoʻjalik tarmoqlari majmuini rivojlantirish; turizmning barcha turlarini rivojlantirish uchun huquqiy, iqtisodiy va tashkiliy asoslarni hamda shart-sharoitlarni vujudga keltirish; turistik markazlaridan oqilona foydalanish, xorijiy sarmoyalarni jalb etish yoʻli bilan zamonaviy turistik komplekslarni barpo etish; ekskursiyalar uchun tarixiy meʼmorchilik inshootlarini taʼmirlash; yirik ajnabiy firmalar va kompaniyalar bilan birga qoʻshma turistik xizmatlar va korxonalarni tashkil etish; jahon bozorida talab qilinayotgan yangi turistik marshrutlar va xizmatlarning turlarini tatbiq qilish; turizm tarmoqlari uchun kadrlarni tayyorlash va qayta tayyorlash; Oʻzbekiston hududida ish yurituvchi barcha mulkchilik shaklidagi korxonalar, muassasalar va tashkilotlarga turizm sohasida shugʻullanish huquqini beradigan sertifikatlarni topshirish hamda ular faoliyatini nazorat qilish; tashqi iqtisodiy faoliyatni amalga oshirish; oʻzining ishlab chiqarish va tijorat tuzilmasini tashkil qilish; chet ellardagi oʻz vakolatxonalari va byurolari orqali respublikaning turizm sohasidagi gʻoyat katta imkoniyatlarini reklama qilish. 3. “Oʻzbekturizm” milliy kompaniyasi Oʻzbekiston hududida turizm sohasidagi yagona siyosat ishlab chiqilib, amalga oshirilishini taʼminlaydigan muvofiqlashtiruvchi bosh organ deb hisoblansin. Vazirlar Mahkamasi 10 kun muddat ichida ushbu Farmonni roʻyobga chiqarishga doir tashkiliy chora-tadbirlarini koʻzda tutuvchi qaror qabul qilsin.
OʻZBEKISTON RESPUBLIKASI TAShQI IQTISODIY ALOQALAR VAZIRLIGI MASALALARI
(resolution, 2021-02-22)

Oʻzbekiston Respublikasi Tashqi iqtisodiy aloqalar vazirligiga Savdo-sanoat palatasining vazifalari yuklatilganligi munosabati bilan Vazirlar Mahkamasi qaror qiladi: 1. Belgilab qoʻyilsinki, Oʻzbekiston Respublikasi Tashqi iqtisodiy aloqalar vazirligi Vazirlar Mahkamasining 1992-yil 26-martdagi 147-son qaroriga muvofiq oʻz faoliyatini tugatgan Savdo-sanoat palatasining huquqiy vorisi hisoblanadi. 2. Tashqi iqtisodiy aloqalar vazirligining moddiy negizini mustahkamlash maqsadida Sharof Rashidov shoh koʻchasi, 16-uydagi sobiq Savdo-sanoat palatasi joylashgan, ish maydoni 1316 kv. m., foydali maydoni 2613,5 kv. m. va umumiy hajmi 17156 kub, m. boʻlgan 4 qavatli bino K-T-60-1 markali doimiy konditsioner qurilmasi bilan birgalikda Oʻzbekiston Respublikasi Tashqi iqtisodiy aloqalar vazirligiga bepul berilsin. Berish-qabul qilib olish ishlari 1992-yil 1-yanvardagi qoldiq balans qiymati boʻyicha amalga oshirilsin. 3. Oʻzbekiston SSR Ministrlar Sovetining 1959-yil 11-dekabrdagi 920-son, 1985-yil 16-yanvardagi 18-son qarorlari oʻz kuchini yoʻqotgan deb hisoblansin.
VAZIRLAR MAHKAMASINING 1992-YIL 20 IYuLDAGI 332-SON QARORIGA OʻZGARTIShLAR KIRITISh TOʻGʻRISIDA
(resolution, 2021-02-22)

Vazirlar Mahkamasi qaror qiladi: Vazirlar Mahkamasining “Doktorantlar va aspirantlarni ijtimoiy himoya qilish choralari toʻgʻrisida” 1992-yil 20-iyuldagi 332-son qarori 1-bandining ikkinchi xatboshidagi “oʻqituvchi” soʻzi “dotsent” soʻzi bilan almashtirilsin.
“TOShKENT” AEROPORTINI KOʻChIRISh HAQIDA
(resolution, 2024-05-07)

Toshkent shahrida qulay ekologik vaziyat yaratish, respublika tashqi iqtisodiy faoliyati kengayayotgan sharoitda aviatsiyada tashishning oʻsib borayotgan hajmini toʻlaroq qondirish maqsadida Vazirlar Mahkamasi qaror qiladi: 1. Vazirlar Mahkamasining 1992-yil 2-martdagi 68-f farmoyishi bilan tashkil etilgan respublika komissiyasining “Toshkent” aeroporti kompleksini shahar tashqarisiga koʻchirish zarurligi toʻgʻrisidagi qaroriga rozilik bildirilsin. 2. Komissiyaning 3-variant boʻyicha Toshkent shahridan 45 kilometr janubi-gʻarbda va Chinoz shahridan 12 kilometr shimolda joylashgan yer uchastkasini tanlash toʻgʻrisidagi qarori tasdiqlansin. 3. Toshkent viloyat hokimligi uch oy muddat ichida Qozogʻiston Respublikasining Chimkent viloyati rahbariyati bilan aeroport kompleksining bir qismini Qozogʻiston Respublikasi hududida joylashtirish masalasini ishlab chiqsin, muzokaralar natijasi boʻyicha “Yangi” aeroporti qurilishi uchun yer uchastkasi ajratsin va aniqlangan yer uchastkasi va unga tutash hudud chegarasida “Oʻzbekiston havo yoʻllari” milliy aviakompaniyasi bilan kelishmasdan har qanday qurilish ishlari olib borishni taqiqlasin. 4. “Yangi” aeroportini loyihalashtirish va qurish boʻyicha bosh buyurtmachi qilib “Oʻzbekiston havo yoʻllari” aviakompaniyasi belgilansin. 5. “Oʻzbekiston havo yoʻllari” aviakompaniyasi: 1993-yil 1-oktabrgacha “Toshkent” aeroportini shahar tashqarisiga koʻchirishning texnik-iqtisodiy asoslanishini ishlab chiqish taʼminlasin; “Yangi” aeroportini qurishda va mablagʻ bilan taʼminlashda ishtirok etuvchi chet el firmalarini tanlash ishlari davom ettirilsin va 1992-yil 15-dekabrgacha taklif kiritsin. 6. Oʻzbekistonning Taraqqiyot istiqbolini belgilash qoʻmitasi, Moliya vazirligi, Tashqi iqtisodiy aloqalar vazirligi, “Oʻzsanoatqurilishbank”, “Oʻzbekiston havo yoʻllari” aviakompaniyasi 1992-yil 25-dekabrgacha “Yangi” aeroportini loyihalashtirish va qurishni mablagʻlar bilan taʼminlash, shuningdek, qurilishning aniq pudratchilari boʻyicha taklif kiritsinlar. 7. Oʻzbekiston havo yoʻllari” aviakompaniyasining ixtiyori boʻyicha loyihalash tashkilotlariga, shu jumladan, boshqa davlatlarning loyihalash tashkilotlariga Oʻzbekiston Respublikasi hududida-topogeodezik qidiruv ishlarini olib borishga ruxsat etilsin.